google/wiki40b huggingface dataset:
Chuck Austen

Chuck Austen (født Chuck Beckum) er en amerikansk forfatter og tegner av tegneserier. Han er mest kjent for sitt arbeid med Marvel Comics, spesielt en del kontroversielt materiale rundt X-Men.
Austen begynte å jobbe profesjonelt som serietegner i 1980-årene, da han tegnet noen kapitler av bind to av Alan Moores Miracleman. I 1989-91 skrev og tegnet han den pornografiske tegneserien Strips. Austen har også tegnet serien Hero Sandwich etter manus av Dan Vado.
Tidlig på 2000-tallet begynte han å jobbe for Marvel, der han arbeidet med titler som Elektra (med Brian Michael Bendis) og War Machine.
Austen har også skrevet for titler som Captain America, Avengers og Superman.
Panorama

Panorama (panoramafotografering) er en fototeknikk hvor man tar flere bilder og setter dem sammen side ved side for å se et større utsnitt (på engelsk: FOV = Field of view). Panoramafotografiet kan ses på et bilde - akkurat som man ser det på f.eks. en silhouette skyline fra New York City. Panorama kan også ses interaktivt på en hjemmeside (360 graders panoramafotografering). Sistnevnte er spennende hvis man gjerne vil vise en virksomhet eller attraksjon. Det er akkurat som å være der selv.
Google bruker teknologien i sin Google Streetview. Her foregår navigasjonen mellom bilder med pil som man klikker på. Google har også lansert en versjon spesielt til virksomheter - Google Business View. Her kan man bevege seg rundt i virksomheten og la seg inspirere.
Der er andre alternativer hvor panoramaet er 360ºx180º og navigeringen er mer flytende. Her kan man fototeknisk fjerne bildet av stativet som kameraet står på (nadir shot). På den måten økes illusjonen av å sveve i lokalet og se seg omkring.

Hvilket kamera skal man bruke?

Alle kameraer kan brukes til å ta panoramafotografier med, men med kortere brennvidder (mer vidvinkel) blir antallet bilder som skal settes sammen færre. Med et fiskeøyeobjektiv med en brennvidde på 8 mm skal det ca. fire bilder til for å få hele horisonten med. Med et alminnelig point-and-shoot kamera skal det kanskje 12 bilder til for det samme. Kameraet skal stå på et stativ for å få den beste kvaliteten.
De fleste smartphones i dag kan lage panoramabilder ved at man beveger seg rolig rundt.

Hvordan settes bildene sammen?

Hvis man bruker et alminnelig kamera skal man bruke et program til å sette bildene sammen (som på engelsk kalles "stitching"). Hvis man lager et 360x180º panorama vil man ha et bilde som er gjenkjennelig, men topp og bunn er forvrengt. Hvis man setter dette panoramaet inn i et spesielt program vil programmet dele bildet opp i mindre biter og presentere det som før beskrevet.
Grown Ups (film)

Grown Ups er en amerikansk komedie fra 2010, regissert av Dennis Dugan og skrevet og produsert av Adam Sandler. En etterfølger, Grown Ups 2 har også kommet.
Antonio Caldara

Liv og virke

Caldara fikk sin musikalske utdannelse hos Giovanni Legrenzi i Venezia. 
Fra 1700 til 1707 var Caldara kapellmester i Mantova. I 1708 skrev han andre akt av operaen L'Atenaid for keiser Karl VI av Det tysk-romerske rike. Fra 1709 til 1716 var han ansatt i Roma og ble rundt 1716 utnevnt til første visekapellmester under Johann Joseph Fux ved det østerrikske hoffkapell i Wien. Her skapte han seg et solid ry med sine over 3400 verk, blant annet mer enn 80 operaer, mange med libretto av Metastasio. Dessuten  43 oratorier og rundt 150 messer. I tillegg serenader, kantater og sinfonias. Caldaras musikk utmerker seg med en stor melodirikdom.
Keiser Karl VI. dirigerte selv noen av Caldaras operaer. Musikken var en god blanding av italienske og tysk-østerrikske elementer og ble godt mottatt i Wien.
Bregenzerwald

Geografi

Området grenser mot Rhindalen i vest, den tyske delstaten Bayern i nord, Kleines Walsertal i øst og Großes Walsertal i syd. Landskapet er dominert av bakker og fjell, med Glatthorn (2133 moh.) som høyeste topp.
Mesteparten av fjellandskapet går under navnet Bregenzerwald-fjellene (tysk Bregenzerwald-Gebirge). Denne fjellkjeden grenser mot Allgäu-Alpene i nordøst, Lechtal-Alpene i sydøst, Rätikon i syd (adskilt gjennom Ill) og Appenzell-Alpene i vest (adskilt gjennom Rhinen).

Kommuner

Bregenzerwald omfatter 22 kommuner: Alberschwende, Andelsbuch, Au, Bezau, Bizau, Damüls, Doren, Egg, Hittisau, Krumbach, Langenegg, Lingenau, Mellau, Reuthe, Riefensberg, Schnepfau, Schoppernau, Schröcken, Schwarzenberg, Sibratsgfäll, Sulzberg, og Warth. Historisk sett hører også den bayerske kommunen Balderschwang til Bregenzerwald, men havnet i 1814 på «feil» side av statsgrensen.
Dermophis donaldtrumpi

Dermophis donaldtrumpi er et foreslått ny art av caecilia, oppkalt etter Donald Trump. Dyret ble først oppdaget i Panama; det er ennå ikke bekreftet (desember 2018) som en ny art, og navnet er heller ikke blitt formelt publisert.

Beskrivelse

D. donaldtrumpi er omlag 10 cm lang, blind, skinnende, slimete, ser ut som en stor orm, glatt borer seg ned, og lever nesten utelukkende under bakken.
Øynene kan bare skjelne mellom lys og mørke, men den har et par tentakler nær munnen hvorved den kan finne bytte; den har også et ekstra lag skinn slik at dens yngel kan spise etter at det er blitt skrellet av.}
I følge Rainforest Trust vil amfibier som Dermophis donaldtrumpi være særlig utsatt for effektene av en global oppvarming og er med dette utryddingstruede.
1. vesterlenske infanteriregiment

1. vesterlenske infanteriregiment var en norsk militæravdeling. Den ble opprettet ved reskript av 24. desember 1718, da Vesterlenske infanteriregiment ble delt i to. Regimentet bestod av 13 kompanier, og fra 13. september 1747 til 5. juli 1764 av 17 kompanier, som ble rekruttert fra Telemark, Aust- og Vest-Agder. Regimentet ble slått sammen med 2. vesterlenske regiment til et nytt Vesterlenske regiment ved reskript av 9. januar 1789.
Luftspeiling

En luftspeiling, også kalt hildring eller varmeflimmer, er et optisk fenomen som skyldes at lysstråler bøyes av og lager et bilde av fjerne objekter. Som i et speil viser luftspeilingen et bilde av noe som er et annet sted. Men prinsippet bak er refraksjon og ikke refleksjon.
En luftspeiling er ikke en optisk illusjon. Det er et virkelig fenomen, og man kan ta bilder av det. Tolkningen av bildet er derimot opp til fantasien.

Årsak

Kald luft har større tetthet enn varm luft og har derfor en større brytningsindeks. Når lys beveger seg fra kaldere til varmere luft, bøyes det av vekk fra temperaturgradienten («normalen» i figuren til høyre). Når det beveger seg fra varmere til kaldere luft, bøyes det mot gradienten. Figuren til høyre viser en lysstråle som kommer ovenfra ned mot den varmere overflaten. Hvis luften nær bakken er varmere enn luften høyere oppe, bøyer lysstrålene seg i en konkav, oppovervendt bane. Når strålene treffer øyet vårt, oppfatter øyet det som om de kommer rett forfra, selv om de i realiteten kommer ovenfra. Resultatet blir da en underliggende speiling, hvor det ser ut som om himmelen ligger nede på bakken. For en som ser på kan dette se ut som vann som reflekterer himmelen over. Slike luftspeilinger kan blant annet ses på glovarme asfaltveier eller i ørkenen. 
Dersom luften ved bakken er kaldere enn luften over, vil lysbrytingen være nedoverbøyd, og resultatet vil være en overliggende speiling (også kalt fata morgana). Det vil da dannes et bilde i horisonten som ser ut som det svever over bakken. Slike luftspeilinger er mest vanlig i polare strøk eller i høytliggende dalfører og ses gjerne om morgenen etter en kald natt.  
Normaltilstanden i jordens atmosfære har en vertikal temperaturgradient på omtrent -1° celsius per 100 meters høyde (verdien er negativ fordi det blir kaldere jo høyere du kommer). Ifølge Minnaert må gradienten være minst 2° per meter for å få en luftspeiling, og speilingen blir ikke kraftig før gradienten når 4 eller 5° per meter. Disse forholdene kan oppstå dersom det er sterk oppvarming på bakkenivå, for eksempel når sola skinner på asfalt eller sand.
Gerhard Flesch

I Norge

Flesch kom til Norge sammen med Terboven 23. april 1940. Han var Obersturmbannführer og kommandør for Sicherheitsdienst i Bergen fra sommeren 1940, og fra 11. oktober 1941 i Trondheim og frem til kapitulasjonen. Han var Sipo-sjef for Midt-Norge - Norge fra Dovre og Stad til polarsirkelen. En del av hans ansvarsområde i Trondheim var også Falstad fangeleir. Han rapporterte til Heinrich Fehlis. Henry Rinnan var hans viktigste norske agent og medhjelper. Flesch ledet selv standretten på Falstad i oktober 1942 der en rekke dødsdommer ble avsagt etter Majavatn-saken. I Misjonshotellets kjeller i Trondheim sørget han en natt i august 1944 for å henge 15 russiske fanger fra Falstad. Hver av mennene fra Sicherheitsdienst måtte personlig henge en av russerne.
Flesch ble omtalt som Gestapos farligste mann i Norge. Ved en uanmeldt inspeksjon på Falstad kom han over tre syke og skrøpelige jødiske fanger ble han sint på leirsjefen som lot syke jøder ligge: «Lag en grav utenfor og alt er i orden.» Noen dager senere ble Kalman Glick, Herman Schidorsky og Moritz Abrahamsen henrettet i Falstadskogen. Flesch ledet personlig henrettelsen av Johnny Pevik - den eneste nordmannen hengt i Norge. Det er senere blitt antydet at Flesch skal ha hatt personlig glede av å medvirke i tortur. Flesch ledet skinnrettssaken mot David Wolfsohn, David Isaksen, Wulf Isaksen, Abel Bernstein, og kommunisten Olav Sverre Benjaminsen. Alle ble dømt til døden og  henrettet ved skyting. I NTB-meldingen om saken ble dommen begrunnet med at de hadde drevet propaganda for fremmed makt, ved at de hadde «spredd engelske nyheter på norsk, som var avlyttet med et ulovlig apparat». Flesch var, i samarbeid med Henry Rinnan, Trond Jardar Kvaale og andre medlemmer av Rinnanbanden, også aktiv i å infiltrere den norske motstandsbevegelsen Milorg. Det fins tilfeller hvor disse operasjonene endte med tap av norske liv, eksempelvis der motstandsmann Hans Enstad tok sitt eget liv fremfor å la seg ta til fange på Preststulen i Vågå, 14. mars 1945.
Tidlig i mai 1945 stakk han seg vekk blant vanlige Wehrmacht-soldater med en gullbarre i bagasjen, men ble avslørt av en annen tysker i en krigsfangeleir i Skien. Magne Flem, XU-leder på Nordvestlandet, vitnet mot Flesch. Flesch ble 2. desember 1946 av Frostating lagmannsrett dømt til døden for tortur og drap. Han ble henrettet på Kristiansten festning i Trondheim 28. februar 1948.
Fekting under Middelhavslekene 1983

Fekting under Middelhavslekene 1983. Fekting var en av flere sporter under de niende middelhavslekene som ble arrangert i Casablanca i Marokko i perioden 3. til 17. september 1983. Det var niende gangen som fekting var med på programmet under Middelhavslekene. Det ble konkurrert i fire øvelser, tre for menn og en for kvinner. Mennene konkurrerte individuelt i florett, kårde og sabel og kvinnene i florett. Italia ble beste nasjon med tre gullmedaljer foran Tyrkia med en.
St. Johanneslogen Halvdan Svarte

St. Johanneslogen Halvdan Svarte til det gyldne Sverd er en frimurerlosje i Den Norske Frimurerorden (St. Johannesloge nr. 51), som ble grunnlagt den 25. oktober 1999 i Hønefoss. Logen ble fra første stund underlagt Den Norske Store Landsloge.
Ringerike St. Johannes Broderforening ble grunnlagt den 23. oktober 1909 underlagt St. Johanneslogen Gustaf til den ledende Stjerne. Logen ble selvstendig i 1999. Logens valgspråk er Timor Dei Initium Sapientae (Gudsfrykt er begynnelsen til Visdom).
Logen er oppkalt etter Halvdan Svarte.
Den jeg venter på

«Den jeg venter på» er et skillingstrykk av den danske forfatteren og dikteren Erik Bøgh, med melodi av H. Marschnera, som var en tysk komponist (1795–1861)

Teksten

1.Si meg, hvis De ellers kan hvordan jeg skal få en mann,

som er nett det er slett ikke så aldeles lett,

visstnok har jeg hatt en flokk friere men selsomt nok

alle som hittil kom syntes jeg kun for dårlig om.

Det var ikke en der så ut som den jeg ventet på

hans gestalt har jeg alt tenkt meg så den halvt om halvt.
2.Jo jeg skal beskrive Dem hans person og give Dem

et komplett likt portrett akk det faller meg så lett.

Alltid for mitt blikk han står høy og rank med kullsort hår

kjekk proful trodsigt smil nesen litt i romersk stil

hvelvet panne stolt og fri øyne med melankoli

poesi, svermeri og en hel del annet i.
3.Mandig vesen, mandig gange, og en røst som harpeklang

fra hans munn strømmer kun vilt og lune hver en stund

men forresten tror jeg ei han er nogen engel nei,

gudskjelov han har dog også feil til husbehov.

Snart er han så grim og mørk vill og trassig som en tyrk

snart så tam som et lam derpå kan De kjenne han.
4.Møter De på Deres vei slik en mann så glem meg ei

men kanskje De kan se både en og to og tre,

gjør meg så en tjeneste, spør blott hver en især,

om han ei er millionær.

Gir så nogen ja til svar så er hele saken klar,

resten må gjerne gå, han er den jeg venter på
Inderøy Motorklubb

Inderøy Motorklubb ble stiftet 7. januar 2004, blant annet fordi Inderøy manglet et organisert motorsportmiljø. Klubben har fått anlagt et helårs baneanlegg i Inderøy, som benyttes til snøscootercross, atvcross og motocross fra aldersgruppen 5 år og oppover.
Motorbanen ligger på gården Hogstad på Utøy, i et område på ca. 35 daa. Klubben har fått området regulert for motorsport, og banen er tegnet av Kjetil Villa.
Norges Bedriftsidrettsforbund

Norges Bedriftsidrettsforbund (NBIF) er Norges tredje største særforbund under Norges idrettsforbund og olympiske og paralympiske komité (NIF), og organiserer bedriftsidrett i Norge. Bedriftsidretten er tuftet på frivillighet og har 300 000 medlemmer fordelt på om lag 4 200 bedriftsidrettslag. Bedriftsidretten organiserer diverse idrettsrelaterte aktiviteter for virksomheter i hele Norge blant annet «Sykle til Jobben»-aksjonen.
Det arrangeres serier og turneringer i innebandy, fotball, håndball, ishockey, bowling i tillegg til rundt 40 andre idretter.

Historie på 1900-tallet

Tidlig på 1900-tallet var fagbevegelsen opptatt av å koble idrett og friluftsliv til bedriftene, og egne arbeideridrettsforeninger ble dannet. Arbeidernes Idrettsforbund, stiftet i 1924, hadde bedriftsidretten som prioritert oppgave, og det opprettet et eget bedriftsidrettsutvalg i 1931 som skulle arbeide med utvikling. Etter sammenslåingen av idretten i 1940 ble  bedriftsidretten etablert som et utvalg under Norges Idrettsforbund (NIF). I 1957 ble Norges Mosjons- og Bedriftsidrettsforbund (NMBF) stiftet. Handikapidrett ble administrert av et utvalg i bedriftsidrettsforbundet frem til Norges Handicapidrettsforbund ble eget særforbund i NIF 1971. Også idrett blant sjømenn er en form for bedriftsidrett som tidligere var organisert gjennom den statlige velferdstjenesten for handelsflåten.

På 2000-tallet

Bedriftsidretten har arbeidslivet som arena, som det eneste forbundet i NIF. I tillegg til NIF, er Norges Bedriftsidrettsforbund også medlem av European Federation for Company Sports (EFCS).
Høyeste myndighet i Bedriftsidrettsforbundet er Forbundstinget som avholdes hvert tredje år. Forbundstinget velger Forbundsstyret, som leder organisasjonen i tingperioden. Styret består av president, visepresident, fem medlemmer og ett varamedlem. I tillegg oppnevner arbeidslivsorganisasjonene NHO og LO ett medlem hver. En representant fra de ansatte har også fast plass i styret.
Forbundsadministrasjonen står for den daglige driften av forbundet. Administrasjonen blir ledet av en generalsekretær. Administrasjonen er lokalisert til Ullevaal Stadion i Oslo, sammen med NIF og store deler av norsk idrett.
Bedriftsidretten er organisert på regionalt og lokalt nivå gjennom 16 bedriftsidrettskretser, som er organisert etter fylkesgrenser. Hver bedriftsidrettskrets styres av sitt kretsstyre, valgt på kretsting. Kretsene organiserer det lokale aktivitetstilbudet. Bedriftsidrettslagene er forbundets fundament. Bedriftsidrettslagene er selvstendige og selveide enheter, tuftet på demokratiske prinsipper og frivillig innsats.

Et sprekere Norge

Bedriftsidrettens virksomhetsidé er å styrke medlemmenes helse og trivsel ved å skape varig motivasjon for en aktiv livsstil. Bedriftsidretten er en medlemsorganisasjon, og virksomheten er ideell og basert på frivillighet.
Trondheim kommunes kulturpris

Trondheim kommunes kulturpris deles ut årlig av Trondheim kommune ved ordfører og kommunaldirektør for kultur og næring. Utdelingen foregår i januar under Adresseavisens andre nyttårskonsert med Trondheim Symfoniorkester.
Det første året, i 1977, ble prisen tildelt bare én kunstner, forfatteren Kristian Kristiansen. Senere er statuttene endret, slik at det nå årlig deles ut to priser innenfor det utvidede kulturbegrep. En av prisene skal gå til en person innen det profesjonelle kunst- og kulturområdet, den andre til en person innenfor fritidskulturlivet. 
Hver av prismottagerne får en gavesjekk og statuetten Go'dagen, utformet av billedhuggeren Tone Thiis Schjetne. Statuetten er en miniatyr av skulpturen med samme navn, av samme kunstner. Denne skulpturen er utført i bronse og står oppstilt i to norske byer: ved torget i Trondheim og på Sølvberget i Stavanger.
I 1981 ble det ikke utdelt noen pris. Arbeider-Avisa offentliggjorde navnene på alle kandidatene, og «utpekte» Håkon Bleken og Olaf T. Ranum som prismottagere før Trondheim kommunes avdelingsstyre for kirke, kultur og fritid hadde tatt stilling til saken. Avdelingsstyret vedtok da enstemmig at prisen ikke skulle deles ut. Det ble samtidig enstemmig vedtatt å klage Arbeider-Avisa inn for Pressens Faglige Utvalg, som en følge av at de hadde trykket en nyhet fra et dokument som var unntatt offentligheten. Det ble mye avisskriverier om saken, spesielt da det ble foreslått å la prismidlene gå til brøyting og løypepreparering i Bymarka.
Det er åpent for alle å foreslå kandidater til prisen.
Rōshi

Rōshi (japansk: 老師, pinyin: Lǎoshī), «gammel lærer» eller «gammel mester» er en ærestittel som benyttes innenfor Zen-buddhismen til å betegne en høyt aktet eldre lærer.
14. serierunde i 1. divisjon fotball for menn 2015

14. serierunde i 1. divisjon fotball for menn 2015 ble innledet lørdag 27. juni 2015 klokken 20.00 med kampen mellom Sogndal og Hødd på Fosshaugane Campus.
NM i judo 1998

NM i judo 1998 ble arrangert i Sandnes 25. april.
Kongepokalene ble vunnet av Stine Lastein og Alexander Aamodt.
Opus (tegneserie)

Opus

Opus er hovedrolleinnehaveren i serien. Selv om han dro til Antarktis på slutten av Outland, har han senere kommet tilbake til Bloom County, bare for å finne ut at tidene har endret på alt og alle han holdt kjær. Hans yrke avhenger gjerne av plottet i stripen den aktuelle uken – siden Opus startet, har han vært politiker og søppeltømmer – men vanligvis er han fremstilt som tegneserietegner.

Filmen

Det ble rapportert at Miramax Films hadde skaffet seg rettighetene til å lage en film av tegneserien, med planer om en CGI-film basert på serien. En liten endring i Opus' design til filmen kan ses i serien (en linje separerer nå Opus' øyne). Da firmaet fikk nytt styre virker det imidlertid som om prosjektet er i faresonen for å bli nedlagt.
Via Vitae

Via Vitae (fra lat., betyr «livets vei») er et norsk blanda kor for unge voksne. Korets dirigent er Lars Kristian Håkestad Eliassen. Korets repertoar består av både sakral og profan musikk, og opptredenene er stort sett kirkekonserter og gudstjenestedeltakelse. Så godt som alle arrangementer synges a cappella.
Koret har ingen geografisk tilknytning innafor Norge, men samles fem ganger i året på ulike steder til øvelse, konsert og gudstjenestedeltakelse. Koret er et medlemskor i Ung Kirkesang.
Det er krav om opptaksprøve og alder over 18 år for å bli medlem i koret.

Historie

Via Vitae ble stifta våren 2004 etter initiativ av en vennegjeng tilknyttet den årlige korsommerskolen i Lund Kirke i Kristiansand. Rekrutteringa var stort sett fra miljøer fra Ung Kirkesang fram til koret besøkte Viken folkehøgskole og Toneheim folkehøgskole i 2009 og 2010, og medlemstilfanget ble utvida. I 2010 reiste koret på sin første utenlandstur, til Tallinn i Estland, som førte til invitasjon til festivalen Jakobs Dagar i Jakobstad, Finland, det påfølgende året.
Bjarne Ness

Unge år

Han var sønn av en industriarbeider, og som eldst i en søskenflokk på seks, vokste han opp i nokså trange kår. Han viste tidlig interesse og talent for billedkunst. Etter folkeskolen på Lilleby gikk han på den kommunale middelskolen fra 1916 til 1919. I denne perioden fikk han også sin første profesjonelle undervisning i tegning hos NTH-professor Harald Krohg Stabell, som drev kunstskole på fritiden. Ness ble ble etterhvert regnet som en av Trondheims store sønner som følge av sin kunst.
Men han måtte legge kunsten til side til fordel for pengeinnbringende arbeid, og ble aspirant ved jernbanen. I 1923 begynte han på Jernbaneskolen på Hamar, og samme høst fikk han med hjelp jobb i Oslo.

Kunstnermiljøet i Oslo

I Oslo fikk han for alvor nærkontakt med kunstmiljøet i hovedstaden, og hans intense interesse for bildekunst skjøt fart. I 1924 ble han elev ved malerskolen til Axel Revold. Han tilegnet seg med selvstendighet og talent Matisse-skolens lærdommer, men studerte også gamle mestere som Michelangelo, Rafael og Delacroix m.fl. Han arbeidet målbevisst med de klassiske komposisjonsproblemer for å gi sine figurgrupper fasthet og sammenheng, men utviklet også en rik og følsom koloritt av kjølig klarhet.
I 1925 fikk han stor oppmuntring gjennom å bli antatt og få gode kritikker ved den tradisjonelle Høstutstillingen. Tida framover var delt mellom jernbanen og maling. Etter hvert fikk han solgt noen av arbeidene sine, og han fikk også et større utsmykkingsoppdrag ved Østensjø skole i Oslo. 
De siste par årene av hans liv var hans produksjon hektisk, og innebar flere verk som regens som klassiske: De tre ryttere, Gjøglere, Seierherren, Selvportrett, m.fl.

Paris og død

Høsten 1927 fikk han endelig oppfylt drømmen om å reise til Paris, men han led av tuberkulose og døde en måned etter, den 13. desember 1927, bare 25 år gammel. Den 2. januar 1928 ble han gravlagt på Lademoen kirkegård.
I 1965 ble en gate oppkalt etter ham på Nardo (Steindal/Othilienborg) i Trondheim, Bjarne Ness' veg.
Club Xelajú MC

History

Klubben ble stiftet i 1928 som Germania, me skiftet navn til ADIX (Asociación Deportiva Independiente de Xelajú) 10 år etter. Klubben fikk da fargene med rød trøye og blå shorts, en kombinasjon de fortsatt har. Klubben ble omdøpt til Xelajú Mario Camposeco til ære for den lokal fotballspilleren Mario Camposeco, som var kaptein i klubben i 1940 og som hjalp klubben å vinne 10 sammenhengende titler i lokalserien i Quetzaltenango og som fremdeles var aktiv spiller da han døde i en flyulykke i 1951.
Superchivos har blitt seriemestre fem ganger, først i 1961/62, igjen i 1980, for tredje gang i 1995/96, en fjerde gang i 2006/07 sesongen og en femte gang i 2011/2012. Xelajú har vunnet Copa Centenario en gang, i 1972/73. I 2007 slo laget ut fem ganger regjerende mester Municipal i semifinalen i Clausura, og nådde sin første finale siden innføringen av Apertura/Clausura-formatet. De møtte Deportivo Marquense i finalen der de tapte den den første kampen 0-1 og vant den andre kampen 4-1, og med 4-2 sammenlagt vant laget sitt fjerde mesterskap. Det var første gang siden 1980 at to lag fra utenfor Guatemala by ble både nummer 1 og 2.
Warzone

Warzone var et hardcore punk-band fra New York, aktive i perioden 1983–1997. Bandet bidro til å forme stilene «Hardcore Skinhead» og «Youth Crew».
Norðurstreymoy

Administrative inndelinger

Norðurstreymoy og Suðurstreymoy utgjør ett syssel i politi- og rettsvesenet. Siden 2010 har Streymoy, Vágar og Sandoy sysler utgjort egne rettskretser, men et felles politidistrikt.
Norðurstreymoy utgjør et prestegjeld i Fólkakirkjan med sognekirkene Vestmanna, Kvívík, Kollafjørður, Hósvík, Hvalvík, Saksun, Haldarsvík og Tjørnuvík. Den 1. januar 2015 var 89,7 % av befolkningen i prestegjeldet medlemmer av kirken.
Mellom 1854 og 2008 utgjorde Norðurstreymoy en valgkrets til Lagtinget.
Norðurstreymoy er inndelt i kommunene Vestmanna, Kvívík og Sundini. Sundini omfatter også bygder på Eysturoy. Bygdene ved Kollafjørður tilhører hovedstadskommunen Tórshavn, som også omfatter hele Suðurstreymoy.
I Færøyenes skipsregister hører Norðurstreymoy, unntatt Kollafjørður, til Vestmanna (VN).